**Saksark GRIP SNP prosjekt 01-2024**

**Sirkulærøkonomi og stordrift innen renovasjon**

# Bakgrunn

Prosjekt Romerike sirkulærøkonomiske nettverk er gjennomført i GRIP SNP der Innovasjon Gardermoen var prosjekteier, for et steg i prosessen mot ny verdiskaping.

Nettverket er etablert, men det er identifisert flere barrierer som hindrer sirkulærøkonomisk fremgang:

* Regulatoriske og politiske barrierer
* Mangel på politiske mål, krav og koordinering
* Mangel på krav som kan fremme innovasjon
* Økt bruk av sirkulære produkter og tjenester i offentlig anbud
* Økonomiske barrierer
* Løsningene og forretningsmodellene må være lønnsomme og konkurransedyktige
* Manglende prissetting av faktiske kostnader fra miljøpåvirkning
* Mangelfullt marked for sekundære og sirkulære materialer
* Teknologiske barrierer
* Strukturelle barrierer
* Ulike og fragmenterte avfallssystemer
* Kunnskap og kultur

# Beskrivelse

Det er behov for å se nærmere på forskjellige samarbeidsmodeller i nettverket, som kan skape stordriftsfordeler og samtidig bidra til å overkomme de nevnte barrierene. Man antar at det kan ligge et stort sirkulærøkonomisk potensiale i det å samarbeide om anbud, noe som kan omfatte alt fra avfallshåndtering til innkjøp av varer. Bærekraftige prinsipper bør ligge til grunn for etablering av regionale løsninger. Samarbeid kan omfatte renovasjon, teknologi, avfallsbehandling, beredskap, og organisatoriske løsninger.

Prosjektet skal koordineres med prosjekt 05-2024 *Infrastruktur for energiproduksjon*.

# Mål

Utarbeide en mulighetsstudie som beskriver ulike relevante alternativer for samarbeid. Mulighetsstudien skal benyttes som grunnlag for valg av samarbeidsmodell og videre arbeid med tematikken

# Prosjekteier og prosjektleder

GRIP er prosjekteier. Regionrådskoordinator Trine Knobel er prosjektleder. Hovedprosjektledelsen i GRIP SNP bidrar. Oppdraget skal vurderes satt ut til ekstern utreder.

# Samarbeid

Romerike sirkulærøkonomiske nettverk og Gardermoen Vekst. Man bør tenke større enn bare Gardermoregionen, og inkludere områder som Oslo og Akershus.

# Kostnad og finansiering

Må beregnes. Det bør undersøkes muligheten for å få dekket dette gjennom alternative finansieringskilder.

# Tidsplan

Mulighetsstudien utarbeides i løpet av 2024.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Utarbeidelse av krav til mulighetsstudien | 01.03 | Prosjektleder | Husk på vurderinger i forhold til vedtak i Oslo kommune om biogassanlegg |
| Innhold presenteres KDU (KDK) | 22.03 | Prosjektleder |  |
| Innhold presenteres GRIP (SNP) | 04.04 | Prosjektleder |  |
| Søke nasjonale midler | 01.05 | Prosjektleder |  |
| Anbud/valg av utreder | 31.05 | Regionråds-koordinator |  |
| Ferdigstillet mulighetsstudie | 02.12 | Utreder |  |
| Fremlegg med forslag til tiltak  KDU (KDK) | 06.12 | Prosjektleder |  |
| Fremlegg med forslag til tiltak GRIP (SNP) | 17.12 | Prosjektleder |  |

**Saksark GRIP SNP prosjekt 02-2024**

**Interkommunal organisering og samarbeid for suksess innen bygg og anlegg**

# Bakgrunn

Det er generelle utfordringer i regionen knyttet til en mangel på tilgjengelige næringsarealer, noe som kan hemme vekst og utvikling. Det er også en utfordring å finne og beholde kvalifisert kompetanse innen bygg og anlegg. Mange arbeidere innen bygg- og anleggsbransjen kommer fra utlandet og har familier som bor i hjemlandet, noe som kan påvirke deres lengre opphold og bidrag til regionens utvikling.

# Beskrivelse

Det er identifisert en rekke muligheter som kan forbedre situasjonen. Man kan se regionen i en større sammenheng for å tilrettelegge for ferdigregulerte næringsområder. Kommunene bør være samstemte mtp. hvor næring skal etableres regionen, og legge til rette for dette. Bransjen ser for seg at reguleringsprosessen blir mer effektiv ved å ha færre rekkefølgekrav, mindre detaljnivå og færre avgrensninger. Man kan også forbedre dialogen med involverte parter og akselerere saksbehandlingen. Videre kan man styrke dialogen mellom utviklere og kommunene. Man kan forenkle kommunale normer for vei, vann og avløp for å sikre standardisering og kvalitet, og man kan oppmuntre og legge til rette for at utenlandsk arbeidskraft med familier kan etablere seg i regionen på en varig basis. Det bør legges betydelig vekt på areal- og transportplanlegging for å sikre en bærekraftig utvikling av regionen.

Det er sannsynlig at et styrket interkommunalt samarbeid, et tettere samarbeid mellom kommunene og næringslivet samt et styrket samarbeid mellom næringslivet og politikere vil bidra til å forbedre situasjonen. Man kan også forbedre samarbeidet mellom grunneiere og kommunene, og skape et "tillitstriangel".

# Mål

Utvikle et sterkt interkommunalt samarbeid og organisering for å sikre suksess i alle bygg- og anleggsprosjekter. Etablere et plan- og utbyggingsforum for regionalt samarbeid mellom næringslivet og kommunene, som bidrar til økt konsentrasjon om planarbeidet for energiarealer og samordning av arealplaner.

# Prosjekteier og prosjektleder

GRIP er prosjekteier. Hovedprosjektledelsen i GRIP SNP er prosjektleder.

# Samarbeid

Kommunedirektørutvalget og kontaktpunktene for plan- og næringsutvikling, Innovasjon Gardermoen og næringsforeninger i regionen.

# Kostnad og finansiering

Må beregnes, men antar at det kan dekkes innenfor hovedprosjektledelsens tildelte timer for 2024 og 2025.

# Tidsplan

Utvikles og følges opp gjennom 2024 og 2025.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Etablere en interkommunal samhandlingsarena for kontaktpunktene for næringsutvikling i kommunene | 01.03 | Prosjektleder |  |
| Innhold presenteres GRIP (SNP) | 12.04 | Prosjektleder |  |
| Etablere et Plan- og utbyggingsforum for regionalt samarbeid mellom kommunene og næringslivet | 02.09 | Prosjektleder |  |
| Fremlegg med forslag til tiltak  KDU (KDK) | 11.10 | Prosjektleder |  |
| Fremlegg med forslag til tiltak GRIP (SNP) | 29.10 | Prosjektleder |  |

**Saksark GRIP SNP prosjekt 03-2024**

**Miljøvennlig og bærekraftig landbruk**

# Bakgrunn

Viken fylkeskommune har identifisert seks sentrale innsatsområder innenfor landbruk, hvorav tre av disse er spesifikt rettet mot bærekraft og miljø. Dette understreker regionens forpliktelse til å fremme et miljøvennlig og bærekraftig landbruk. Drivere for det grønne skiftet er ny teknologi og sirkulærøkonomi. Innovasjon og teknologi er hjørnestener i det grønne skiftet i landbruket, og implementering av sirkulærøkonomiske prinsipper vil muliggjøre en mer bærekraftig forvaltning av landbruksressursene.

# Beskrivelse

Satningsområder og løsninger kan være

* opplevelsesbasert reiseliv; koblingen mellom landbruk og reiseliv gir en økt verdi for begge sektorer og fremmer lokal økonomi og styrket lokal identitet
* samordnet varedistribusjon i kommunene; en koordinert innsats sikrer en mer effektiv distribusjon av landbruksprodukter og inn på tunet-tjenester (gir samfunnsverdi ved å tilby tjenester i landlige omgivelser)
* utvikling av digitale løsninger for omsetning av lokale og økologiske matvarer der dyrevelferd står i sentrum
* økt produksjon av frukt, bær og grønnsaker i et selvforsyningsperspektiv
* informasjonskilder i lokalmiljøene der folk oppholder seg eller passerer, som fremhever landbrukets betydning og tilstedeværelse, og som kommuniserer hva som finnes lokalt.

Det er med andre ord mange muligheter, men vi må finne de riktige prosjektene som GRIP bør engasjere seg i. Da er det et sentralt poeng å forstå og imøtekomme bøndenes behov og ønsker for å kunne gi riktig støtte og veiledning.

# Mål

Utarbeide en utredning som beskriver behov og ønsker fra bøndene i regionen når det gjelder utviklingen av et miljøvennlig og bærekraftig landbruk.

Sentrale temaer i en utredning vil være

* klima- og miljøtilpasning
* jordhelse og karbonbinding
* reduksjon av avrenning til Oslofjorden
* teknologisk utvikling med fokus på digitalisering og robotisering av gårdsdrift

# Prosjekteier og prosjektleder

GRIP er prosjekteier. Hovedprosjektledelsen i GRIP SNP er prosjektleder. Oppdraget skal vurderes satt ut til ekstern utreder.

# Samarbeid

Lokalmat Romerike, Kulturlandskapsbøndene på Romerike, Romeriksmat, Norsk senter for sirkulærøkonomi, Hvam universitetsskole, NMBU, Aggrator, AgriFood Tech, Bionova, Kommunedirektørutvalget, kontaktpunktene for landbruk i kommunene og bondelag i regionen.

# Kostnad og finansiering

Må beregnes. Det bør undersøkes muligheten for å få dekket dette gjennom alternative finansieringskilder.

# Tidsplan

Utredningen skal utarbeides i løpet av 2024

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Utarbeidelse av krav til utredningen | 15.03 | Regionråds-koordinator | Sette av tid til dialog med «bransjen» for innhold i kravene til utredning |
| Innhold presenteres KDU (KDK) | 22.03 | Prosjektleder |  |
| Innhold presenteres GRIP (SNP) | 04.04 | Prosjektleder |  |
| Søke nasjonale midler | 01.05 | Prosjektleder |  |
| Anbud/valg av utreder | 03.06 | Regionråds-koordinator |  |
| Ferdigstillet utredning | 25.11 | Utreder |  |
| Fremlegg med forslag til tiltak  KDU (KDK) | 06.12 | Prosjektleder |  |
| Fremlegg med forslag til tiltak GRIP (SNP) | 17.12 | Prosjektleder |  |

**Saksark GRIP SNP prosjekt 04-2024**

**Etablering av videre- og etterutdanningstilbud i regionen**

# Bakgrunn

For å styrke skole- og akademialandskapet i regionen er det viktig med et samarbeid mellom akademiske institusjoner, kommuner og næringslivet. Sammen kan disse aktørene skape et lett tilgjengelig (fra hele verden), veldrevet, kostnadseffektivt og næringsfokusert studiemiljø.

Vertskapskommuner har et stort ansvar for å tilrettelegge for en helhetlig studentopplevelse. Dette innebærer alt fra studentboliger til fritidstilbud. Kommunene må tilrettelegge slik at man har tilstrekkelig infrastruktur som studentboliger, biblioteker, kinoer osv. for å skape et stimulerende studiemiljø. Foruten akademiske ressurser, er det viktig å sørge for fritidstilbud som styrker studentenes trivsel. I tillegg bør det legges til rette for praksisplasser som gir studentene verdifull arbeidserfaring.

# Beskrivelse

Det er under etablering et studiesenter på Jessheim (regionsenteret), i regi av Ullensaker kommune. I denne sammenheng er det dialog med relevante utdanningsinstitusjoner, både om fagutdanning, høgskoleutdanning men også om videre- og etterutdanning. Dette vil sikre virksomheter i hele regionen oppdatert kompetansen til sine medarbeidere, og dermed bidra til regional utvikling. Studiesenteret vil kunne fungere som et samlingspunkt for flere utdanningsinstitusjoner nasjonalt og internasjonalt (både private og offentlige, fag og nivådannende) som ev. kan tilby mer enn etter- og videreutdanning. På denne måten kan Gardermoregionen bli Norges studieknutepunkt.

# Mål

Bidra til å etablere et studiesenter med offentlige og private institusjoner som tilbyr etter- og videreutdanning innenfor både fag- og nivådannende utdanning.

# Prosjekteier og prosjektleder

Innovasjon Gardermoen er prosjekteier og prosjektleder. Gardermoen Vekst og Hovedprosjektledelsen for GRIP SNP støtter Innovasjon Gardermoen.

# Samarbeid

Ullensaker kommune. Kommunedirektørutvalget og diverse private og offentlige fagskoler, høyskoler og universiteter. Næringsvirksomheter som kan være interessert i å sende sine ansatte på etter- og videreutdanning.

# Kostnad og finansiering

Må beregnes, men antar at det kan dekkes innenfor Innovasjon Gardermoens portefølje samt midler fra Gardermoen Vekst og hovedprosjektledelsens tildelte timer for 2024.

# Tidsplan

Utarbeide og signere intensjonsavtale med interesserte skoler og universiteter innen juni 2024. Beskrive konkrete løsninger innen juni 2024. Beslutte løsning innen utgangen av 2024.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Gjennomføre møte med utdanningsinstitusjoner | 15.03 | Prosjektleder |  |
| Innhold presenteres KDU (KDK) | 22.03 | Prosjektleder |  |
| Innhold presenteres GRIP (SNP) | 04.04 | Prosjektleder |  |
| Utarbeide og signere intensjonsavtale | 15.04 | Prosjektleder |  |
| Utarbeide og signere samarbeidsavtale | 01.10 | Prosjektleder |  |
| Fremlegg for KDU (KDK) | 11.10 | Prosjektleder |  |
| Fremlegg for GRIP (SNP) | 29.10 | Prosjektleder |  |
| Etablere studiesenter | 31.12 | Prosjektleder |  |

**Saksark GRIP SNP prosjekt 05-2024**

**Infrastruktur for energiproduksjon og -distribusjon**

# Bakgrunn

For videreutvikling og nyetablering av større næringsaktører er det et stort energiunderskudd i regionen i dag. Viktigheten av en robust og bærekraftig infrastruktur for energidistribusjon i regionen er åpenbar, og vurderinger relatert til lokal energiproduksjon må vurderes. Med et stadig økende fokus på bærekraft, er det avgjørende å se på infrastrukturen for energidistribusjon og lokal energiproduksjon, spesielt i lys av sirkulærøkonomi.

Nes kommune, gjennom Esval, har inngått et samarbeid med Akershus Energi om utarbeidelse av en mulighetsstudie om energiløsninger for næringsutvikling i deres kommune. Denne skal leveres ved utgangen av året, og kan være et godt utgangspunkt for et videre arbeid i hele regionen.

# Beskrivelse

Det er nødvendig å innhente et kunnskaps- og beslutningsunderlag for å ta informerte avgjørelser knyttet til hvordan energidistribusjonsinfrastrukturen og energiproduksjonen i regionen kan utvikles. Fagkompetanse på området innhentes for gjennomførig av multistudien, eksempelvis Akershus energi.

# Mål

Det skal utarbeides en mulighetsstudie for utbedring av infrastruktur for energidistribusjon samt for mulig energiproduksjon i regionen. Studien skal gi et kunnskaps- og beslutningsunderlag for både regionalt og nasjonalt næringsliv i Gardermoregionen, og danne grunnlag for tiltak og beslutninger.

# Prosjekteier og prosjektleder

GRIP er prosjekteier. Hovedprosjektledelsen i GRIP SNP er prosjektleder. Oppdraget skal vurderes satt ut til ekstern utreder.

# Samarbeid

Romerike sirkulærøkonomiske nettverk, Nes kommune og GreenLab Nes, Akershus Energi, Elvia, og andre relevante aktører i energidistribusjon og -produksjon. Bygge videre på samarbeidet mellom de kommunale planavdelingene. Ev. samarbeid med tilgrensende regioner og i fylket.

# Kostnad og finansiering

Må beregnes. Det bør undersøkes muligheten for å få dekket dette gjennom alternative finansieringskilder.

# Tidsplan

Mulighetsstudien utarbeides i løpet av 2024.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Utarbeidelse av krav til mulighetsstudien | 15.03 | Regionråds-koordinator |  |
| Innhold presenteres KDU (KDK) | 22.03 | Prosjektleder |  |
| Innhold presenteres GRIP (SNP) | 04.04 | Prosjektleder |  |
| Innhold presenteres for GRIP-styret | 12.04 | Prosjektleder |  |
| Søke nasjonale midler | 01.05 | Prosjektleder |  |
| Anbud/valg av utreder | 03.06 | Regionråds-koordinator |  |
| Ferdigstillet mulighetsstudie | 02.12 | Utreder |  |
| Fremlegg med forslag til tiltak  KDU (KDK) | 06.12 | Prosjektleder |  |
| Fremlegg med forslag til tiltak GRIP (SNP) | 17.12 | Prosjektleder |  |

**Saksark GRIP SNP prosjekt 06-2024**

**Styringsgruppens påvirkning – utvidelse av mandatet**

# Bakgrunn

Norge og Gardermoen har potensiale til å bli den ledende logistikkhub-en i Skandinavia, noe som vil kunne gi opptil 20 000 nye arbeidsplasser og få en betydelig økonomisk innvirkning på regionen. Med sin sentrale beliggenhet og eksisterende infrastruktur, er Gardermoen allerede Norges knutepunkt og kan utvides for å tjene hele Skandinavia. Men kommunal alenegang kan sette en stopper for en slik utvikling. Et eksempel på dette ser vi i dag med godkjenningsprosessen av trasevalg for E-16. Det er et behov for mer samarbeid både regionalt og nasjonalt. Uenige lokale kommuner kan føre til handlingslammelse på høyere politiske nivåer som Stortinget og i departementene.

Med riktige strategier og løsninger kan vi overkomme slike utfordringer og utnytte vårt fulle potensial, samtidig som vi tar hensyn til bærekraft og miljø. GRIP vil kunne spille en viktig rolle i en slik utvikling.

# Beskrivelse

Styringsgruppen for SNP kan påvirke GRIP når store, viktige beslutninger skal tas - det kan etableres et regime for en slik tidsriktig bevisstgjøring. Styringsgruppen for SNP og styret i GRIP kan også kommunisere både til regional og nasjonal politisk ledelse om viktigheten av Gardermoen som hele landets kommunikasjons- og trafikkutepunkt, med E6 og E16, to toglinjer og OSL, med de muligheter det kan gi. Bedre utnyttelse ved oppgradering av vei og bane og utvidelse av lufthavnen kan gi dramatisk økt kapasitet og konkurransekraft til fordel for lokal, regional og nasjonal vekst og etablering av nye varige arbeidsplasser. Det er også et betydelig bærekraftspotensiale ved å både utnytte restkapasiteten på vei og bane og øke kapasiteten ved lufthavnen, for å stoppe lekkasje av arbeidsplasser og inntekter til nabolandene. Knutepunktutvikling er allerede og må fremover være en av bærebjelkene i areal- og transportplan for Oslo og Akershus..

# Mål

Det skal innføres en endring i styringsgruppens mandat som omhandler gruppens ansvar for å bevisstgjøre GRIP-styret om viktige regionale saker. Hensikten er å bidra til å samle ordførerne og kommunedirektørene om felles standpunkt overfor høyere myndigheter i saker som berører regionen. I endringen skal det også inngå en tekst som gir styringsgruppen for SNP et ansvar for å kommunisere slike regionale saker også ut over GRIP-styret.

# Prosjekteier og prosjektleder

GRIP er prosjekteier. Regionrådskoordinater er prosjektleder.

# Samarbeid

GRIP-styret.

# Kostnad og finansiering

Dekkes innenfor regionrådskoordinatorense portefølje for 2024.

# Tidsplan

Forslag til endring av mandatet sendes til behandling i GRIP-styret primo mars 2024.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Utarbeidelse forslag til endring av mandatet | 15.02 | Prosjektleder |  |
| Mandat presenteres GRIP (SNP) | 27.02 | Prosjektleder |  |
| Mandat presenteres GRIP-styret | 08.03 | Prosjektleder |  |

**Saksark GRIP SNP prosjekt 07-2024**

**Markedsføring og identitetsbygging**

# Bakgrunn

Gjennom arbeidet med den strategiske næringsplanen i 2023 har vi fått på plass en egen markedskonsulent for Gardermoregionen. Vedkommende ble ansatt hos Innovasjon Gardermoen, men sluttet brått igjen i oktober. Hensikten med ansettelsen var å skape oppmerksomhet om Gardermoregionen fra virksomheter og privatpersoner, og å lede oppmerksomheten deres mot den digitale kommunikasjonsplattformen, som skal bli hovedportalen for informasjon fra det etablerte næringslivet og kommunene i regionen.

Innovasjon Gardermoen har iverksatt ny ansettelsesprosess.

# Beskrivelse

Løsningen med ansettelse av en markedskonsulent antas å gi god, men likevel marginal effekt. Ut over dette initiativet, etableringen av den regionale digitale kommunikasjonsplattformen og en felles merkevare/logo, er det ønskelig å gjøre mer for å skape blest om regionen og bidra til å både bygge kommunal og regional identitet.

Eksempler på ytterligere initiativer kan være å benytte sosiale medier, blogger, arrangementer og workshop-serier. Dette kan gjøres under ledelse eller i samarbeid med markedskonsulenten.

# Mål

Det skal foretas vurderinger av hvordan man kan bygge og styrke en felles regionsidentitet i tillegg til en kommunal identitet. Vurderingene blir et grunnlag for beslutninger om satsninger på området.

# Prosjekteier og prosjektleder

Innovasjon Gardermoen er prosjekteier og prosjektleder. Hovedprosjektledelsen for GRIP SNP og regionrådskoordinatoren støtter Innovasjon Gardermoen.

# Samarbeid

Kommunikasjonsansvarlige i kommunene gjennom Regionalt kommunikasjonsforum.

# Kostnad og finansiering

Det antas at vurderingen kan utarbeides innenfor gjeldende budsjett i Innovasjon Gardermoen, til regionrådskoordinatoren og Hovedprosjektledelsen i GRIP SNP.

# Tidsplan

Vurderingen skal presenteres innen utgangen av juni 2024. Fremdriften avhenger av når Innovasjon Gardermoen får på plass ny, og ev. midlertidig, markedsfører og redaktør for den regionale digitale kommunikasjonsplattformen.

|  |  |  |  |
| --- | --- | --- | --- |
| **TILTAK** | **FERDIG** | **ANSVAR** | **Merknader** |
| Utarbeidelse av vurdering | 28.06 | Prosjektleder |  |
| Vurdering presenteres GRIP (SNR) | 17.09 | Prosjektleder |  |